Chukwuemeka Ngozichineke Wogu

Nwadiala Chukwuemeka Ngozichineke Wogu  (Emeka Ngozi Wogu) (an haife shi a ranar 29 ga watan Janairu, 1965) an naɗa shi Ministan Kwadago na Tarayyar Najeriya a ranar 6 ga watan Afrilun 2010, lokacin da mukaddashin shugaban ƙasa Goodluck Jonathan ya bayyana sabuwar majalisarsa. 

An haifi Wogu ne a ranar 29 ga watan Janairun 1965 a Umuahia, Jihar Abia kuma ya kammala karatunsa na sakandare a Makarantar Ngwa, Aba (1978-1980). Ya halarci Jami'ar Jihar Imo (1982-1986) ya sami LLB, da Makarantar Shari'a ta Najeriya (1986-1987) inda ya sami BL. A shekarar 1997, ya fara aikin lauya mai zaman kansa, Emeka Wogu & Co. Ya yi digirinsa na biyu a fannin harkokin gwamnati a Jami'ar Calabar (2001-2002). Ya riƙe muƙaman gargajiya da dama da suka haɗa da Omezuru na Ohazie, Kpakpandu na Aba, Nwadiala na Aba da Amulutto na Oshogbo. 

Wogu ya kasance mataimakin shugaban ƙaramar hukumar Aba ta Kudu a jihar Abia (1991-1993), ya zama shugaban ƙaramar hukumar a shekarar 1993. An zaɓe shi a Majalisar Wakilai ta Tarayya a shekarar 1998.  A shekarar 1999, ya kasance mai bawa gwamnan jihar Abia Orji Uzor Kalu shawara kan harkokin siyasa a takaice. Ya wakilci jihar Abia har sau biyu a matsayin kwamishina a hukumar tattara kuɗaɗen shiga da rabon kuɗaɗen shiga. 

Nan da nan bayan an naɗa Wogu Ministan Kwadago a ranar 6 ga watan Afrilun 2010, sai da Wogu ya fuskanci yajin aikin da ma’aikatan gwamnatin tarayya suka yi a faɗin ƙasar nan wanda aka shirya farawa a ranar 8 ga watan Afrilun 2010. Bayan ganawa da kwamitin sulhu na haɗin gwiwa na ma'aikatan gwamnati, wanda ke wakiltar kungiyoyin kwadago takwas da lamarin ya shafa, sun amince su ci gaba da aiki har zuwa ƙarshen watan Afrilun 2010 yayin da ake kokarin magance matsalolinsu. 

 Manazarta 

Rukuni:Rayayyun mutane
Rukuni:Haihuwan 1965